Prof. JUDr. Ivan Šimovček, CSc., Trnavská univerzita v Trnave, Právnická fakulta

**Oponentský posudok**

**v inauguračnom konaní doc. JUDr. Jaroslava Klátika, PhD.**

Rozhodnutím predsedu Vedeckej rady Právnickej fakulty Univerzity Mateja Bela v Banskej Bystrici, PhD. som bol vymenovaný za oponenta v inauguračnom konaní doc. JUDr. Jaroslava Klátika, PhD. v odbore 3. 4. 7 trestné právo.

K žiadosti o vypracovanie posudku bola zaslaná príslušná dokumentácia obsahujúca všetky potrebné podklady v zmysle príslušnej legislatívy o priebehu inauguračného konania za profesora ako aj kritéria stanovujúce požiadavky na inauguračné konanie. Hodnotenie práce doc. Klátika vychádza z preštudovania predloženej dokumentácie, ako aj jeho prác s ktorými som sa priebežne stretával na vedeckých podujatiach a vo verejne prístupných publikáciách. Posudok prihliada aj k hodnoteniu aktivít doc. Klátika odbornou verejnosťou a pracovníkmi vedecko-pedagogickej inštitúcie na ktorej pôsobím.

**Vedecká a odborná spôsobilosť**

Vedeckú a odbornú činnosť doc. Klátika charakterizuje jednak veľký počet vedeckých (vedeckovýskumných, vedecko-teoretických, vedecko-výchovných a vedecko-publikačných) aktivít, ale aj rozsah predmetných oblastí jeho záujmu. Patria k nim témy trestného práva, kriminológie a kriminalistiky. V rámci riešenia vedeckých úloh sa venoval najmä otázkam zefektívnenia výkonu trestu odňatia slobody trestného konania prostredníctvom elektronického monitoringu obvinených a odsúdených, otázkam efektívnosti a rýchlosti trestného konania ako aj problematike korupcie. Jeho vedeckovýskumné aktivity vyústili v rozsiahlej publikačnej činnosti. Vedecké práce doc. Klátika sú pôvodné, originálne a  prinášajúce celkom nové poznatky.

S pozitívnym ohlasom sa stretávajú taktiež jeho aktivity vedecko-teoretické. Sústavne sa významnou mierou podieľa na organizovaní vedecko-teoretických podujatí organizovaných pracoviskom na ktorom pôsobí. Aktívnou účasťou na významných vedecko-teoretických podujatiach doc. Klátik prezentoval jednak výsledky vlastnej vedeckovýskumnej činnosti, a jednak vyjadroval erudované odborné stanoviská k aktuálnym problémom trestného práva.

Uznávanou vedeckou osobnosťou sa doc. Klátik stal najmä domácimi a zahraničnými vedecko-publikačnými aktivitami. Pričom k publikovaným titulom patria práce kvalifikačne najnáročnejšie, osobitne vedecké monografie resp. kapitoly vo vedeckých monografiách, vedecké state v zahraničných a domácich recenzovaných periodikách, vysokoškolské učebnice, študijné texty a množstvo ďalších odborných článkov. Spomenuté práce majú vysokú vedeckú úroveň po obsahovej a sú vysoko kvalitné aj po formálnej stránke. O ich vysokej kvalite svedčia aj preukázateľné ohlasy a recenzie.

Osobnosť doc. Klátika ako kvalifikovaného vedecko-pedagogického pracovníka charakterizuje aj jeho vedecko-výchovné pôsobenie. Aktívne sa podieľa na vedení záverečných prác najmä dizertačných, rigoróznych a diplomových, ale aj prác v rámci študentskej vedeckej a odbornej činnosti. Za posledné roky viedol viacero doktorandov (9 úspešne obhájilo, 3 po dizertačnej skúške) a desiatky diplomových prác.

**Pedagogická spôsobilosť**

Pedagogická spôsobilosť doc. Klátika je výsledkom jeho cieľavedomého osvojovania si nových koncepcií vzdelávania. Po ukončení magisterského štúdia na Právnickej fakulte Univerzity Komenského v Bratislave v roku 2004 nepretržito pôsobí ako vysokoškolský učiteľ na Katedre trestného práva, kriminológie a kriminalistiky rovnakej fakulty až doteraz. V roku 2009 mu bola udelená vedecká hodnosť PhD. na Právnickej fakulte Univerzity Komenského v Bratislave a po úspešnom habilitačnom konaní bol v roku 2013 vymenovaný za docenta v odbore trestné právo na Právnickej fakulte Trnavskej univerzity v Trnave.

Menovaný pôsobí ako vysokoškolský učiteľ už 15 rokov, od roku 2014 zastáva funkciu vedúceho katedry. Na úspešnosť jeho pedagogického pôsobenia možno usudzovať podľa tej skutočnosti, že už 6 rokov pôsobí ako docent, prednáša odborne náročné témy, vedie praktické zamestnania a aktívne sa podieľa na všetkých formách vzdelávania a výchovy študentov.

**Z á v e r:**

**Prehľad vedeckovýskumnej, vedecko-teoretickej, vedecko-publikačnej, vedecko-výchovnej a vedecko-organizačnej práce ako aj ďalších pedagogických aktivít doc. JUDr. Jaroslava Klátika, PhD. potvrdzuje, že sa stal vyhranenou a významnou vedecko-pedagogickou osobnosťou. Svojou dlhoročnou prácou preukázal že vo svojom vedeckom a pedagogickom raste postupoval systematicky, že cieľavedome rozvíjal svoje vedomosti a schopnosti a že významne obohatil novými poznatkami všetky predmetné oblasti jeho záujmu.**

**Podľa môjho názoru menovaný splnil všetky požiadavky vyplývajúce zo zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a vyhlášky MŠ SR č. 6/2005 Z. z. o postupe získavania vedecko-pedagogických titulov alebo umelecko-pedagogických titulov docent a profesor, a napĺňa všetky ukazovatele požadované v „Kritériách na získanie vedecko-pedagogického titulu docent a profesor na Právnickej fakulte Univerzity Mateja Bela v Banskej Bystrici“ schválených Vedeckou radou vysokej školy.**

**Navrhujem, aby vedecká rada na základe úspešného inauguračného konania odporučila vymenovať doc. JUDr. Jaroslava Klátika, PhD. za profesora v odbore 3. 4. 7 trestné právo.**

V Trnave dňa 01.07.2019

Prof. JUDr. Ivan Šimovček, CSc.